OBRAZLOŽITVENI MEMORANDUM

(1) Svet je 21. decembra 2011 sprejel sklep o podpisu Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani v imenu Evropske unije in o začasni uporabi nekaterih njegovih določb (v nadaljnjem besedilu: Sporazum)[1].

(2) Visoka predstavnica Evropske unije za zunanje zadeve in varnostno politiko ter podpredsednica Komisije Catherine Ashton in zunanji minister Republike Irak Hoshyar Zebari sta Sporazum podpisala 11. maja 2012.

(3) Sporazum predstavlja prvo pogodbeno razmerje med EU in Irakom. Zagotavlja pravni okvir, ki zajema vrsto vprašanj od rednega političnega dialoga do trgovinskih odnosov in regulativnega sodelovanja ter razvojno sodelovanje.

(4) Namen Sporazuma, sklenjenega za obdobje 10 let (z možnostjo podaljšanja), je oblikovati trdno podlago za okrepitev vezi med Irakom in EU. Njegovi cilji so zlasti okrepitev političnega dialoga o dvostranskih, regionalnih in globalnih vprašanjih, izboljšanje trgovinske ureditve med Irakom in EU, podpora pomembni reformi Iraka in razvojnim prizadevanjem ter olajševanje vključevanja Iraka v širše mednarodno gospodarstvo. V Sporazumu je poudarjena odločenost EU, da ima pomembno vlogo pri tranziciji Iraka, da mu je glavni vir podpore in da še naprej krepi odnose z njim.

(5) V skladu s členom 3 Sklepa Sveta z dne 21. decembra 2011 o podpisu Sporazuma in začasni uporabi nekaterih njegovih določb se člen 2 (klavzula o človekovih pravicah) ter naslovi II (Trgovina in naložbe), III (Področja sodelovanja) in V (Institucionalne, splošne in končne določbe) uporabljajo začasno od 1. avgusta 2012, v kolikor gre za zadeve, ki sodijo v pristojnost EU.

(6) V skladu z naslovom V o institucionalnih določbah se ustanovi Svet za sodelovanje na ministrski ravni, ki v skladu s členom 111 Sporazuma nadzira izvajanje Sporazuma. S členom 112(1) Sporazuma se ustanovi Odbor za sodelovanje. Odbor za sodelovanje v skladu s členom 112(2) pomaga Svetu za sodelovanje pri izvrševanju njegovih nalog; Svet za sodelovanje se lahko odloči za ustanovitev kakršnega koli drugega posebnega pododbora ali telesa, ki mu lahko pomaga pri izvrševanju njegovih nalog, določi pa tudi sestavo, naloge in način delovanja tega odbora ali telesa.

(7) Da se dokonča institucionalni okvir in omogočijo razprave na strokovni ravni o ključnih področjih, za katera se Sporazum začasno uporablja, se predlaga ustanovitev treh pododborov, in sicer: (1) Pododbora za človekove pravice in demokracijo; (2) Pododbora za trgovino in povezana vprašanja; (3) Pododbora za energijo in povezana vprašanja. Pozneje se lahko ustanovijo dodatni pododbori, če se s tem strinjata obe pogodbenici.

(8) Prek sestankov pododborov bo lahko EU okrepila interakcijo z iraško upravo in omogočila podrobno obravnavo razvoja Iraka na določenih področjih, prednostnih nalog za sodelovanje med EU in Irakom ter pomoči EU Iraku. Irak je izrazil močan interes, da se delo treh pododborov začne čim prej.

(9) EU in Irak sta se zavezala hitremu in učinkovitemu izvajanju Sporazuma. Namen tega predloga je tako zagotoviti, da se čimprej vzpostavi institucionalni okvir Sporazuma, pri čemer morajo prvi sestanki pododborov potekati najpozneje v začetku leta 2013, slediti pa jim morajo sestanki Odbora za sodelovanje in Sveta za sodelovanje. Da bo mogoče slediti temu vrstnemu redu, se predlaga, da Svet za sodelovanje najprej sprejme sklepa o (1) sprejetju svojega poslovnika in poslovnika Odbora za sodelovanje ter (2) ustanovitvi posebnih pododborov ter sprejetju njihovega mandata. Ti sklepi morajo biti sprejeti po pisnem postopku v skladu s členom 10 predloga poslovnika Sveta za sodelovanje.

2013/0090 (NLE)

Predlog

SKLEP SVETA

o stališču, ki ga zavzame Unija v Svetu za sodelovanje, ustanovljenem s Sporazumom o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani, v zvezi s sprejetjem pravilnika Sveta za sodelovanje in Odbora za sodelovanje ter ustanovitvijo posebnih pododborov in sprejetjem njihovega mandata

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 218(9) Pogodbe,

ob upoštevanju člena 3 Sklepa Sveta z dne 21. decembra 2011 o podpisu Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani v imenu Evropske unije in o začasni uporabi nekaterih njegovih določb (v nadaljnjem besedilu: Sporazum)[2], zlasti člena 111(3) in člena 112(2) Sporazuma,

ob upoštevanju predloga Komisije,

ob upoštevanju naslednjega:

(1) V skladu s členom 117 Sporazuma se deli Sporazuma uporabljajo začasno od 1. avgusta 2012.

(2) Da se prispeva k učinkovitemu izvajanju Sporazuma, bi bilo treba čim prej vzpostaviti njegov institucionalni okvir.

(3) Člen 111(3) Sporazuma določa, da Svet za sodelovanje določi svoj poslovnik.

(4) Člen 112 Sporazuma določa, da Odbor za sodelovanje pomaga Svetu za sodelovanje pri izvrševanju njegovih nalog; Svet za sodelovanje se lahko odloči za ustanovitev kakršnega koli drugega posebnega pododbora ali telesa, ki mu lahko pomaga pri izvrševanju njegovih nalog, določi pa tudi sestavo, naloge in način delovanja tega odbora ali telesa –

SKLENIL:

Edini člen

1. Stališče, ki ga zavzame Unija v Svetu za sodelovanje, ustanovljenem s členom 111 Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani, se sprejme v zvezi s:

– sprejetjem pravilnika Sveta za sodelovanje in Odbora za sodelovanje ter

– ustanovitvijo posebnih pododborov ter sprejetjem njihovega mandata

pod pogoji iz predlogov sklepov Sveta za sodelovanje, priloženih k temu sklepu.

2. Predstavniki Unije v Svetu za sodelovanje se lahko sporazumejo o manjših spremembah tega osnutka sklepa brez nadaljnjega sklepa Sveta.

V Bruslju,

Za Svet

Predsednik

PRILOGA I

SKLEP št. 1/2013 SVETA ZA SODELOVANJE EU-IRAK

z dne ….. 2013

o sprejetju pravilnika Sveta za sodelovanje in pravilnika Odbora za sodelovanje

SVET ZA SODELOVANJE EU-–IRAK JE –

ob upoštevanju Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani (v nadaljnjem besedilu: Sporazum), zlasti člena 111 Sporazuma,

ob upoštevanju naslednjega:

(1) V skladu s členom 117 Sporazuma se deli Sporazuma uporabljajo začasno od 1. avgusta 2012.

(2) Za učinkovito izvajanje Sporazuma bi bilo treba čim prej vzpostaviti njegov institucionalni okvir.

(3) Svet za sodelovanje sprejme vse potrebne ukrepe v ta namen; člen 111(3) Sporazuma določa, da Svet za sodelovanje sprejme svoj pravilnik. Da bo Odbor za sodelovanje lahko začel čimprej delovati, Svet za sodelovanje sprejme tudi njegov pravilnik.

(4) V skladu s členom 10 pravilnika Sveta za sodelovanje lahko Svet za sodelovanje sprejema sklepe po pisnem postopku.

(5) Ta sklep Sveta za sodelovanje je treba sprejeti po pisnem postopku –

SKLENIL:

Edini člen

Sprejmeta se pravilnik Sveta za sodelovanje in pravilnik Odbora za sodelovanje, kot sta določena v dodatkih A oziroma B.

V …, xxxx.

|| Za Svet za sodelovanje Predsednik

DODATEK A K PRILOGI I

Poslovnik Sveta za sodelovanje

Člen 1

Predsedstvo

Svetu za sodelovanje izmenično (po) 12 mesecev predsedujeta predsednik Sveta Evropske unije za zunanje zadeve v imenu Evropske unije in njenih držav članic ter zunanji minister Iraka. Prvo obdobje se začne na datum prvega sestanka Odbora za sodelovanje, konča pa se 31. decembra istega leta.

Člen 2

Sestanki

Svet za sodelovanje se sestaja enkrat letno na ministrski ravni. Na zahtevo ene od pogodbenic se lahko skličejo izredni sestanki Sveta za sodelovanje, če se s tem strinjata obe pogodbenici. Če se pogodbenici ne dogovorita drugače, potekajo vsi sestanki Sveta za sodelovanje na običajnem kraju za zasedanja Sveta Evropske unije na datum, o katerem se dogovorita pogodbenici. Sestanke Sveta za sodelovanje skupaj skličeta sekretarja Sveta za sodelovanje v dogovoru s predsednikom.

Člen 3

Zastopanje

Če se člani Sveta za sodelovanje ne morejo udeležiti sestankov, jih lahko zastopajo zastopniki. Če želi član biti zastopan, mora predsednika obvestiti o imenu svojega zastopnika pred sejo, na kateri naj bi bil zastopan. Zastopnik člana Sveta za sodelovanje ima vse pravice zastopanega člana.

Člen 4

Delegacije

Člane Sveta za sodelovanje lahko spremljajo uradniki. Predsednik je pred vsakim sestankom obveščen o predvideni sestavi delegacij obeh pogodbenic.

Kot opazovalec se sestankov Sveta za sodelovanje udeleži predstavnik Evropske investicijske banke, če so na dnevnem redu zadeve, ki se nanašajo na banko.

Po potrebi se lahko sporazumno povabi strokovnjake ali predstavnike drugih teles, da se udeležijo sestankov Sveta za sodelovanje kot opazovalci ali da zagotovijo informacije o določeni zadevi.

Člen 5

Sekretariat

Predstavnik Generalnega sekretariata Sveta Evropske unije in predstavnik misije Iraka v Evropski uniji delujeta skupaj kot sekretarja Sveta za sodelovanje.

Člen 6

Korespondenca

Korespondenca, naslovljena na Svet za sodelovanje, se pošlje predsedniku Sveta za sodelovanje na naslov Sveta Evropske unije.

Oba sekretarja zagotovita, da se korespondenca pošlje predsedniku Sveta za sodelovanje in po potrebi razpošlje drugim članom Sveta za sodelovanje. Razposlana korespondenca se pošlje Generalnemu sekretariatu Komisije, Evropski službi za zunanje delovanje, stalnim predstavništvom držav članic, Generalnemu sekretariatu Sveta Evropske unije in misiji Iraka v Evropski uniji.

Sekretarja pošljeta sporočila predsednika Sveta za sodelovanje naslovljencem, po potrebi pa tudi drugim članom Sveta za sodelovanje na naslove, navedene v drugem odstavku.

Člen 7

Obveščanje javnosti

Če ni določeno drugače, sestanki Sveta za sodelovanje niso javni.

Člen 8

Dnevni red sestankov

1. Predsednik za vsak sestanek pripravi začasen dnevni red. Sekretarja Sveta za sodelovanje ga najpozneje 15 dni pred začetkom sestanka pošljeta naslovnikom iz člena 6. Okvirni dnevni red vključuje točke, za katere je predsednik prejel zahtevo za vključitev na dnevni red najpozneje 21 dni pred začetkom sestanka, pri čemer se točke vpišejo v okvirni dnevni red le, če je bila spremljajoča dokumentacija predložena sekretarjema najpozneje na dan razpošiljanja dnevnega reda. Svet za sodelovanje sprejme dnevni red na začetku vsakega sestanka. Za uvrstitev točke, ki ni na začasnem dnevnem redu, na dnevni red je potrebno soglasje obeh pogodbenic.

2. Predsednik lahko v soglasju z obema pogodbenicama skrajša roke iz prvega odstavka, da se upoštevajo zahteve posamezne zadeve.

Člen 9

Zapisnik

Sekretarja skupaj pripravita osnutek zapisnika vsakega sestanka. Splošno pravilo je, da se v zapisniku glede vsake točke na dnevnem redu navedejo:

– dokumentacija, predložena Svetu za sodelovanje;

– izjave, ki se zapišejo na zahtevo enega od članov Sveta za sodelovanje;

– priporočila, izjave, o katerih je bilo doseženo soglasje, in sprejeti sklepi.

Osnutek zapisnika se predloži Svetu za sodelovanje v potrditev. Po potrditvi zapisnik podpišejo predsednik in oba sekretarja. Zapisnik se shrani v arhivu Generalnega sekretariata Sveta Evropske unije, ki ima vlogo depozitarja za dokumente, povezane s Sporazumom. Vsem naslovnikom iz člena 6 se pošlje overjeni izvod zapisnika.

Člen 10

Posvetovanja

1. Svet za sodelovanje sprejme sklepe in priporočila na podlagi skupnega dogovora pogodbenic. Primeri, ko lahko Svet za sodelovanje sprejema sklepe, so navedeni v Sporazumu.

Svet za sodelovanje lahko sklepe ali priporočila sprejme po pisnem postopku, če se s tem strinjata obe pogodbenici. Kadar se Svet za sodelovanje odloči za pisni postopek, lahko pogodbenici z dogovorom določita rok, do katerega lahko predsednik Sveta za sodelovanje na podlagi poročila obeh sekretarjev razglasi, ali sta se pogodbenici dogovorili.

2. Sklepi in priporočila Sveta za sodelovanje v smislu člena 111 Sporazuma se naslovijo kot „Sklep“ oziroma „Priporočilo“, čemur sledijo zaporedna številka, datum sprejetja in opis zadeve. Sklepe in priporočila Sveta za sodelovanje podpiše predsednik in potrdita sekretarja. Sklepi in priporočila se pošljejo vsem naslovnikom iz člena 6. Vsaka od pogodbenic se lahko odloči, ali bo sklepe in priporočila Sveta za sodelovanje objavila v svojem uradnem glasilu.

Člen 11

Jeziki

Uradni jeziki Sveta za sodelovanje so uradni jeziki obeh pogodbenic. Če ni odločeno drugače, Svet za sodelovanje za svoje delovanje uporablja dokumentacijo, pripravljeno v teh jezikih.

Člen 12

Stroški

Evropska unija in Irak krijeta vsak svoje stroške udeležbe na sestankih Sveta za sodelovanje, in sicer stroške osebja, potne stroške in stroške bivanja ter poštne in telekomunikacijske stroške. Stroške v zvezi s tolmačenjem na sestankih, prevajanjem in razmnoževanjem dokumentov prevzame Evropska unija, razen stroškov v zvezi s tolmačenjem ali prevajanjem v uradni jezik Iraka ali iz njega, ki jih krije Irak. Druge stroške, povezane z organizacijo sestankov, krije pogodbenica, ki je gostiteljica sestanka.

Člen 13

Odbor za sodelovanje

1. V skladu s členom 112 Sporazuma se ustanovi Odbor za sodelovanje, ki pomaga Svetu za sodelovanje pri izvrševanju njegovih nalog. Sestavljajo ga predstavniki Evropske unije na eni strani in predstavniki vlade Iraka na drugi, običajno na ravni višjih državnih uradnikov.

2. Odbor za sodelovanje pripravi sestanke in posvetovanja Sveta za sodelovanje, po potrebi izvaja sklepe in priporočila Sveta za sodelovanje ter na splošno zagotavlja kontinuiteto odnosov in pravilno delovanje Sporazuma. Obravnava vsako zadevo, ki jo nanj naslovi Svet za sodelovanje, in vsako drugo zadevo, ki se lahko pojavi med tekočim izvajanjem Sporazuma. Svetu za sodelovanje predloži v sprejetje predloge ali morebitne osnutke sklepov/priporočil.

Svet za sodelovanje lahko svoja pooblastila prenese na Odbor za sodelovanje.

3. Kadar Sporazum navaja obveznost ali možnost posvetovanja ali kadar se pogodbenici z dogovorom odločita, da se bosta posvetovali, lahko tako posvetovanje poteka v Odboru za sodelovanje. Posvetovanje se lahko nadaljuje v Svetu za sodelovanje, če se pogodbenici s tem strinjata.

DODATEK B K PRILOGI I

Poslovnik Odbora za sodelovanje

Člen 1

Predsedstvo

Odboru za sodelovanje izmenično po 12 mesecev predsedujeta predstavnik Evropske unije in predstavnik vlade Iraka.

Prvo obdobje se začne na datum prvega sestanka Odbora za sodelovanje, konča pa se 31. decembra istega leta.

Člen 2

Sestanki

Odbor za sodelovanje se sestane, kadar to zahtevajo okoliščine, s soglasjem pogodbenic, in sicer vsaj enkrat letno. Sestanki Odbora za sodelovanje potekajo ob času in na kraju, o katerem se dogovorita obe pogodbenici.

Sestanke Odbora za sodelovanje skliče predsednik. Letni sestanek Odbora za sodelovanje se skliče pred letnim sestankom Sveta za sodelovanje. Sklicati se mora pravočasno, da lahko Odbor za sodelovanje pripravi sestanek Sveta za sodelovanje.

Člen 3

Delegacije

Pred vsakim sestankom je treba predsednika obvestiti o predvideni sestavi delegacij obeh pogodbenic.

Člen 4

Sekretariat

Predstavnik Evropske službe za zunanje delovanje in predstavnik vlade Iraka delujeta skupaj kot sekretarja Odbora za sodelovanje. Vsa sporočila za predsednika Odbora za sodelovanje in od njega, določena s tem sklepom, se pošljejo sekretarjema Odbora za sodelovanje ter sekretarjema in predsedniku Sveta za sodelovanje.

Člen 5

Obveščanje javnosti

Če ni določeno drugače, sestanki Odbora za sodelovanje niso javni.

Člen 6

Dnevni red sestankov

1. Predsednik za vsak sestanek pripravi okvirni dnevni red. Sekretarja Odbora za sodelovanje ga najpozneje 15 dni pred začetkom sestanka pošljeta naslovnikom iz člena 4.

Okvirni dnevni red vključuje točke, za katere je predsednik prejel zahtevo za vključitev na dnevni red najpozneje 21 dni pred začetkom sestanka, pri čemer se točke vpišejo v okvirni dnevni red le, če je bila spremljajoča dokumentacija predložena sekretarjema najpozneje na dan razpošiljanja okvirnega dnevnega reda.

Odbor za sodelovanje lahko na svoje sestanke povabi strokovnjake, da zagotovijo informacije o določenih zadevah.

Odbor za sodelovanje sprejme dnevni red na začetku vsakega sestanka. Za uvrstitev točke, ki ni na začasnem dnevnem redu, na dnevni red je potrebno soglasje obeh pogodbenic.

2. Predsednik lahko v soglasju z obema pogodbenicama skrajša roke iz prvega odstavka, da se upoštevajo zahteve posamezne zadeve.

Člen 7

Zapisnik

Za vsak sestanek se pripravi zapisnik, ki temelji na predsednikovem povzetku sklepov, ki jih sprejme Odbor za sodelovanje. Ko zapisnik potrdi Odbor za sodelovanje, ga podpišejo predsednik in sekretarja, nato ga obe pogodbenici arhivirata. Kopija zapisnika se pošlje vsem naslovnikom iz člena 4.

Člen 8

Posvetovanja

V posebnih primerih, ko Svet za sodelovanje v skladu s členom 13(2) svojega pravilnika pooblasti Odbor za sodelovanje za sprejemanje nekaterih sklepov/priporočil, se ti akti naslovijo kot „Sklep“ oziroma „Priporočilo“, čemur sledijo zaporedna številka, datum sprejetja in opis zadeve. Sklepi in priporočila Odbora za sodelovanje se sprejmejo z medsebojnim dogovorom pogodbenic.

Odbor za sodelovanje lahko sprejme sklepe ali predloži priporočila po pisnem postopku, če se s tem strinjata obe pogodbenici. Kadar se Odbor za sodelovanje odloči za pisni postopek, lahko pogodbenici z dogovorom določita rok, do katerega lahko predsednik Odbora za sodelovanje na podlagi poročila obeh sekretarjev razglasi, ali sta se pogodbenici dogovorili.

Sklepe in priporočila Odbora za sodelovanje podpiše predsednik, potrdita jih sekretarja, potem pa se pošljejo naslovnikom iz člena 4 tega poslovnika. Vsaka od pogodbenic se lahko odloči, ali bo sklepe in priporočila Odbora za sodelovanje objavila v svojem uradnem glasilu.

Člen 9

Stroški

Evropska unija in Irak krijeta vsak svoje stroške (zaradi) udeležbe na sestankih Odbora za sodelovanje, in sicer stroške osebja, potne stroške in stroške bivanja ter poštne in telekomunikacijske stroške. Stroške v zvezi s tolmačenjem na sestankih, prevajanjem in razmnoževanjem dokumentov prevzame Evropska unija, razen stroškov v zvezi s tolmačenjem ali prevajanjem v uradni jezik Iraka ali iz njega, ki jih krije Irak. Druge stroške, povezane z organizacijo sestankov, krije pogodbenica, ki je gostiteljica sestanka.

Člen 10

Pododbori in posebne skupine

V skladu s členom 13 pravilnika Sveta za sodelovanje lahko Odbor za sodelovanje ustanovi pododbore ali posebne delovne skupine, ki delujejo pod njegovo pristojnostjo in mu poročajo po vsakem od svojih sestankov. Odbor za sodelovanje se lahko odloči, da bo razpustil obstoječe pododbore ali delovne skupine, opredelil ali spremenil njihov mandat ali vzpostavil dodatne pododbore ali delovne skupine, ki mu bodo pomagali pri opravljanju njegovih nalog. Ti pododbori in delovne skupine nimajo nobenih pristojnosti za odločanje.

PRILOGA II

SKLEP št. 2/2013 SVETA ZA SODELOVANJE EU-IRAK

z dne ….. 2013

o ustanovitvi treh posebnih pododborov in sprejetju njihovega mandata

SVET ZA SODELOVANJE EU-IRAK JE –

ob upoštevanju Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani (v nadaljnjem besedilu: Sporazum), zlasti člena 112 Sporazuma,

ob upoštevanju naslednjega:

(1) V skladu s členom 117 Sporazuma se deli Sporazuma uporabljajo začasno od 1. avgusta 2012.

(2) Za učinkovito izvajanje Sporazuma bi bilo treba čim prej vzpostaviti njegov institucionalni okvir.

(3) Člen 112 Sporazuma določa, da Odbor za sodelovanje pomaga Svetu za sodelovanje pri izvrševanju njegovih nalog; Svet za sodelovanje se lahko odloči za ustanovitev kakršnega koli drugega posebnega pododbora ali telesa, ki mu lahko pomaga pri izvrševanju njegovih nalog, določi pa tudi sestavo, naloge in način delovanja tega odbora ali telesa.

(4) Da se omogočijo razprave na strokovni ravni o ključnih področjih, za katera se Sporazum začasno uporablja, je treba ustanoviti tri pododbore. S soglasjem pogodbenic je mogoče spremeniti tako seznam pododborov kot tudi področje delovanja vsakega od njih.

(5) V skladu s členom 10 pravilnika Sveta za sodelovanje lahko Svet za sodelovanje sprejema sklepe po pisnem postopku.

(6) Da lahko začnejo pododbori pravočasno delovati, je treba ta sklep Sveta za sodelovanje sprejeti po pisnem postopku –

SKLENIL:

Edini člen

Ustanovijo se pododbori iz Dodatka A. Sprejme se mandat pododborov, kot je določen v Dodatku B.

V ,

Za Svet za sodelovanje EU-Irak

Dodatek A k PRILOGI II

Svet za sodelovanje EU-Irak

Ustanovljeni pododbori

(1) Pododbor za človekove pravice in demokracijo;

(2) Pododbor za trgovino in povezana vprašanja;

(3) Pododbor za energijo in povezana vprašanja.

Dodatek B k PRILOGI II

Mandat pododborov, ustanovljenih z Dodatkom A v okviru Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani

Člen 1

Vsak od pododborov lahko na svojih sestankih obravnava izvajanje Sporazuma o partnerstvu in sodelovanju na enem ali vseh področjih, ki jih zajema.

Pododbori lahko obravnavajo tudi zadeve ali posebne projekte, povezane z ustreznim področjem dvostranskega sodelovanja.

Obravnavajo se lahko tudi posamezne zadeve, če to zahteva katera od pogodbenic.

Člen 2

Pododbori delujejo v okviru pooblastil Odbora za sodelovanje. Po vsakem sestanku poročajo Odboru za sodelovanje in mu pošljejo svoje sklepe.

Člen 3

Pododbore sestavljajo predstavniki pogodbenic.

S soglasjem obeh pogodbenic lahko pododbori na svoje sestanke po potrebi povabijo strokovnjake in se posvetujejo z njimi glede določenih točk dnevnega reda svojih sestankov.

Člen 4

Pododborom izmenično predsedujeta pogodbenici v skladu z določbo, da Odboru za sodelovanje izmenično predsedujeta predstavnik Evropske unije na eni strani in predstavnik vlade Iraka na drugi.

Člen 5

Predstavnik Evropske službe za zunanje delovanje in predstavnik vlade Republike Irak skupaj opravljata funkcijo stalnih sekretarjev Odbora za sodelovanje. Vsa sporočila v zvezi z določenim pododborom se pošljejo obema stalnima sekretarjema.

Člen 6

Pododbori se sestanejo po dogovoru pogodbenic, ko to zahtevajo okoliščine, in sicer na podlagi pisne zahteve ene od pogodbenic ter najmanj enkrat letno. O času in kraju vsakega sestanka se dogovorita obe pogodbenici.

Na zahtevo ene od pogodbenic za sestanek pododbora stalni sekretar druge pogodbenice odgovori v 15 delovnih dneh od njenega prejema.

V posebej nujnih primerih se lahko sestanki pododborov skličejo v krajšem času, če se s tem strinjata obe pogodbenici.

Predsednik je pred vsakim sestankom obveščen o predvideni sestavi delegacij obeh pogodbenic.

Sestanke pododbora skupaj skličeta stalna sekretarja, in sicer s soglasjem obeh sekretarjev Odbora za sodelovanje.

Člen 7

Predloge točk za uvrstitev na dnevni red je treba predložiti stalnima sekretarjema najpozneje 15 delovnih dni pred zadevnim sestankom pododbora. Vso dokumentacijo v zvezi s tem je treba stalnima sekretarjema predložiti najpozneje 10 delovnih dni pred sestankom.

Na podlagi teh predlogov bo sestavljen začasen dnevni red, ki se najpozneje pet delovnih dni pred sestankom pododbora skupaj z razpoložljivo spremljajočo dokumentacijo pošlje sekretarjema Odbora za sodelovanje in stalnim predstavništvom držav članic. V izjemnih okoliščinah se lahko s pisno privolitvijo obeh stalnih sekretarjev točke dodajo na dnevni red v krajšem roku.

Člen 8

Če ni določeno drugače, sestanki pododbora niso javni.

Člen 9

Za vsak sestanke se pripravi zapisnik. Izvod zapisnika in sklepi vsakega sestanka pododbora se pošljejo sekretarjema Odbora za sodelovanje. Izvodi se pošljejo tudi stalnim predstavništvom držav članic.

[1] UL L 204, 31.7.2012.

[2] UL L xxxx